Naapurimaat uhkaavat hyökätä 19. tammikuuta, jos diktaattori Yahya Jammeh ei luovuta valtaa vaalivoittaja Adama Barrow’lle.

Sodan uhka varjostaa 330 suomalaisturistin lomanviettoa Gambian paratiisirannikolla Länsi-Afrikassa. Tilanne on erittäin jännittynyt, sillä naapurimaat uhkaavat hyökätä maan pääkaupunkiin Banjuliin demokratian nimissä torstaiaamuna 19. tammikuuta. Banjul sijaitsee alle 20 kilometrin päässä lomarannikolta.

Kriisin taustalla on maan itsevaltainen presidentti Yahya Jammeh, 51, joka ei suostu luopumaan vallasta, vaikka hän hävisi joulukuun presidentinvaaleissa selvästi yhdistyneen opposition ehdokkaalle Adama Barrow’lle, 51.

”Ihmiset pakenevat maaseudulle ja Senegaliin”, kertoo Barrow’n tukijoihin kuuluva Solo Darboe puhelimitse Gambiasta. ”Vein itsekin lapset maaseudulle turvaan sukulaisten luokse.”

Darboe asui pitkään Suomessa. Hän muutti 1992 Helsinkiin ja opiskeli Matinkylän ammattikoulussa kirvesmieheksi. Hän palasi kuusi vuotta sitten takaisin Gambiaan ja työskentelee nykyisin rakennusmestarina maan suurimmassa kaupungissa Serekundassa.

Presidentiksi valittu Barrow on asunut pitkään Britanniassa, jossa hän opiskeli kiinteistöalaa ja työskenteli vartijana. Hän lupasi vaalikampanjassaan palauttaa oikeuslaitoksen ja tiedotusvälineiden riippumattomuuden ja ryhtyä kehittämään vapaata kansalaisyhteiskuntaa.

Barrow sai joulukuun vaaleissa 43,3 ja Jammeh 39,6 prosenttia äänistä. Gambialaiset ehtivät jo riemuita demokraattisesta vallanvaihdosta, sillä Jammeh myönsi aluksi tappionsa.

Hän tuli kuitenkin pian uusiin ajatuksiin ja vaati uusia vaaleja.

Jammehin puolue on jättänyt maan korkeimpaan oikeuteen kanteen vaalituloksen hylkäämiseksi ja uusien vaalien järjestämiseksi.

Gambian korkeimmassa oikeudessa ei ole kuitenkaan enää päätösvaltaisia tuomareita.

Jammehin ulkomailta kutsumat lainatuomarit ovat vedonneet aikatauluongelmiin ja kieltäytyneet puuttumasta kriisiin.

Afrikan unioni, Länsi-Afrikan talousyhteisö ja muun muassa Ranskan presidentti François Hollande ovat vaatineet Jammehia luopumaan vallasta. Naapurimaiden johtajat ovat vierailleet Banjulissa Nigerian presidentin Muhammadu Buharin johdolla jo kahdesti taivuttelemassa häntä.

Nigeria on tarjonnut Jammehille turvapaikkaa, mutta neuvottelut ovat päättyneet tuloksettomina.

Barrow on parhaillaan Senegalin pääkaupungissa Dakarissa maan hallituksen vieraana. Hän aikoo kuitenkin palata Gambiaan viimeistään torstaina 19. tammikuuta.

Maan pääkaupungissa Banjulissa on tarkoitus järjestää juhlalliset virkaanastujaiset muiden Länsi-Afrikan maiden suojeluksessa.

Nigeria on pyytänyt maassa olevia brittiarmeijan kouluttajia harjoituttamaan 800 miehen vahvuista joukkoa mahdollista hyökkäystä varten. Myös Senegalin joukot ovat valmiit puuttumaan tilanteeseen.

Solo Darboen mukaan Jammehilla ei ole mitään mahdollisuuksia, jos Länsi-Afrikan talousyhteisön Ecowasin joukot todella hyökkäävät Gambiaan.

”Gambian armeija on heikko ja vain osa sotilaista on uskollisia Jammehille”, hän sanoo. ”Uskon, että 80 prosenttia sotilaista laskee aseensa ja antautuu heti, kun Ecowasin joukot tunkeutuvat maahan.”

Gambiassa on paraikaa 330 suomalaista.

Gambia on suosittu matkailukohde myös Suomessa, sillä Tjäreborg on järjestänyt jo pitkään pakettimatkoja maan rannikolle.

Tiedotuspäällikkö Arja Pucilowski kertoo, että maassa on parhaillaan 330 suomalaista matkailijaa. Seuraava 211 hengen ryhmä on lähdössä ensi perjantaiaamuna. Pucilowskin mukaan matka kuitenkin perutaan, jos Gambiassa puhkeaa sota ja Ruotsin ulkoministeriö julkaisee matkustusvaroituksen.

”Seuraamme Ruotsin ulkoministeriön ohjeita, koska Suomella ei ole Gambiassa lähetystöä”, Pucilowski sanoo.

Ruotsin ulkoministeriö ei ole toistaiseksi julkistanut matkustustiedotetta, vaikka esimerkiksi Yhdysvallat on kehottanut kansalaisiaan poistumaan maasta.

”Raja on vedettävä johonkin”, Pucilowski sanoo. ”Ruotsin viranomaisten tiedotteet ovat meille kaikkein tärkeimpiä.”

Pucilowskin mukaan tilanne Gambiassa on ollut toistaiseksi rauhallinen.

Tjäreborg lupaa tiedottaa mahdollisista muutoksista asiakkailleen välittömästi tekstiviesteillä ja sähköpostitse. Tietoa annetaan myös yhtiön nettisivustolla www.tjareborg.fi.

Suomen ulkoministeriö kehottaa tutustumaan muiden maiden matkustustiedotteisiin ja tarkistamaan, minkälaista ohjeistusta ne antavat omille kansalaisilleen. Linkkejä löytyy esimerkiksi täältä.

Ulkoministeriöstä muistutetaan, että matkustajat vastaavat aina itse matkapäätöksestään. Jos matkustajat haluavat tehdä muutoksia matkasuunnitelmiin, heidän tulee olla yhteydessä matkanjärjestäjään tai lentoyhtiöön. Matkanjärjestäjillä on vastuu valmismatkalaisista valmismatkalain mukaisesti.

Gambia on Britannian entinen siirtomaa ja erittäin köyhä. Maassa on alle kaksi miljoonaa asukasta.

Yahya Jammeh nousi valtaan sotilasvallankaappauksella vuonna 1994. Hän on hallinnut kovin ottein ja tuhonnut samalla maan talouden. YK:n pakolaisjärjestön mukaan Italiaan meren yli pyrkineistä siirtolaisista seitsemän prosenttia oli viime vuonna gambialaisia.

Jammeh on käynyt viime vuosina yhä vainoharhaisemmaksi. Opposition ja toimittajien vainoaminen on kiihtynyt ja ministerit ovat vaihtuneet tiheään. Nyt osa ministereistäkin on paennut maasta.

Jammeh uskoo pystyvänsä parantamaan ihmisiä mystisillä voimillaan. Hän herätti kymmenen vuotta sitten maailmanlaajuista huomiota kehittämällä yrttijuoman, jonka hän väitti tehoavan aidsiin. Hän on suositellut juomaansa hiv-potilaille ja kehottanut heitä välttämään lääkäreiden määräämiä lääkkeitä.

Viime vuosina Jammeh on jäänyt myös kansainvälisesti yhä pahemmin eristyksiin. Hän on nykyisin Länsi-Afrikan ainoa johtaja, joka on noussut tehtäväänsä sotilasvallankaappauksella.

Ecowas lähetti 1990-luvulla joukkonsa rauhoittamaan Sierra Leonea ja vuonna 2002 Norsunluurannikolle. Sen jälkeen Länsi-Afrikka on rauhoittunut ja valta vaihtunut pääosin demokraattisia vaaleissa.